Marlize Kriel (23) sal Maandag ’n operasie ondergaan om die twee gewasse op haar brein te verwyder. Haar verloofde, Adam Viljoen (28), sê sy het die laaste ruk baie verswak. Foto: Verskaf
Dit is ’n oorerflike, seldsame genetiese siekte wat gekenmerk word deur siste en gewasse in verskeie orgaansisteme, het dr. Nico Enslin, ’n neurochirurg van die Rooikruis-kinderhospitaal en Mediclinic Constantiaberg, Kaapstad, vroeër gesê. Van hierdie gewasse kan ook later kwaadaardig word.
Daar is ’n groot gewas op die boonste oppervlak van die brein wat geopereer moet word en ’n kleiner gewas op die breinstam wat met bestraling vernietig kan word, het Viljoen vroeër gesê.
Sy het reeds ’n operasie in die Mediclinic Kloof-hospitaal in Pretoria ondergaan waar ’n toestel, bekend as ’n shunt, ingesit is om te help met die dreinering van die vog.
“Dit is ’n elektroniese toestel wat in die skedel geplaas word met ’n pypie wat na die blaas lei,” het Viljoen gesê.
Omdat die paartjie nie ’n mediese fonds het nie, het hul familie R150 000 ingesamel vir die operasie en hul trougeld vir die skandering gebruik.